धर्म इक परम्परा ऐ। इक बगदी नदी ऐ जेह्की दूर उच्ची पर्वत-किन्दरै थमां अपना सफर शुरू करदी ऐ। केईं पर्वतें, धारें-क्हारें डडलें-पस्सियें गी पार करदी, पद्धरे मदान टपदी महासागर च लीन होई जन्दी। उस्सै महासागर गी सूरज-किरणां सोस करियै बदलै च बदलदियां, बदल बूंदैं-बूंदै ब’रदा प्हाड़ें-मदान्नें गी सैल्ला ते चिट्ट-चटैन करदा ते परती उस नदी दा गै रूप लेई लैन्दा। बूंद सागरै च ते सागर बूंदै च बदलोई जन्दी। दौऐं इक दूए पर आश्रत ते इक दूऐ दी सत्ता दे उपासक ते साधक। स्वयंभू। पर अन्योन्य आश्रत। इक नेईं तां दूऐ दी कल्पना बी नेईं कीती जाई सकदी।